བཞི་པ།༧གོང་ས་མཆོག་ལ་སྐྱོན་བརྗོད་ཞུས་སོང་ཟེར་བའི་སྐོར་དེ་རེད།དེ་ལ་སྤྱིར་སྐྱོན་ཟེར་བ་འདིའི་ངོ་བོ་ཁོ་རང་གནད་དོན་གང་ཞིག་ལ་མ་འགྲིག་པའི་ཆ་ཡོད་པ་ཞིག་ལ་སྐྱོན་ཟེར་བར་གོ་ན་འགྲིག་གི་མེད་དམ་སྙམ།དེ་ཡིན་ན་འགྲོ་བ་མི་རྣམས་ཀྱི་བསམ་ཕྱོགས་དང་།མཐོང་ཕྱོགས་མ་འདྲ་བ་ལ་བརྟེན་ནས་མ་འགྲིག་པའི་ཆ་མཐོང་སྟངས་སྣ་ཚོགས་ཤིག་མཐོང་གི་ཡོད་པ་རེད།དེ་ཡང་མི་སྒེར་བ་ཞིག་གི་བྱེད་སྟངས་ནས་རྒྱལ་ཁབ་ཞིག་སྐྱོང་སྟངས་བར་མ་འགྲིག་པའི་ཆ་སྣ་ཚོགས་ཤིག་མཐོང་མཁན་ཡོད་ཆོག་པ་རེད་ལ།ཡོད་དགོས་པ་རེད།མ་ཟད་རང་རང་སོ་སོའི་བསམ་ཕྱོགས་དང་།མཐོང་ཕྱོགས་ནས་མཐོང་བའི་སྐྱོན་དེ་བཤད་ཆོག་པ་རེད།ཡིན་ནའང་སྐྱོན་གང་བཤད་པ་དེ་ག་རང་བདེན་པ་ཡིན་པའི་ངེས་གཏན་གང་ཡང་ཡོད་མ་རེད།བདེན་པ་མ་ཡིན་པའི་ངེས་པ་ཡང་ཡོད་མ་རེད།དེ་རིང་བདེན་པ་ཡིན་པ་ཞིག་གནད་དོན་གཞན་ཞིག་ལ་བརྟེན་ནས་སང་ཉིན་རྫུན་དུ་འགྱུར་བའི་གནས་སྐབས་ཀྱང་མང་པོ་ཡོད་པ་རེད།དེ་བཞིན་སྐྱོན་གང་བཤད་པ་དེ་ལ་ཁས་ལེན་མིན་ཡང་གནས་དུས་དང་རྒྱུ་མཚན་ལ་ལྟོས་ནས་རང་རང་གིས་ཐག་གཅོད་རྒྱུ་ལས།ཤཱཀྱའི་དགེ་སྦྱོང་༧གོང་ས་མཆོག་གི་དགོངས་པ་དང་མི་འདྲ་བའི་སྐད་ཆ་འགའ་མི་སྐྱ་འགའ་ཞིག་གིས་བཤད་པར་ཧང་སངས་དགོས་པ་གང་ཡང་མཐོང་གི་མི་འདུག